ત્યાંથી તો ઘણાં પાકીટો વહેંચાયેલાં એટલે એમનો એ પ્રયત્ન સફળ ન થયો. ઘેર આવી એમણે ઝીણવટથી પાકીટ તપાસવા માંડ્યું. અંદરથી કોટમાંની એક લોન્ડ્રીની રસીદ મળી. પણ રસીદ ઉપર નામ ફક્ત ટૂંકાક્ષરી હતું. એટલે ગૂંચવાયા અને આવ્યા કોટમાં લોન્ડ્રીવાળા પાસે. સદભાગ્યે લોન્ડ્રીવાળો મને ઓળખતો હતો એટલે એમણે પોતાનું સરનામું આપી મને તેમની રૂમે આવવાનું કહેવા લોન્ડ્રીવાળાને કહ્યું. હું ગયો અને એ ભાઈએ મને પાકીટ આપ્યું. હું તો આભો જ બની ગયો. એ ભાઈને તો ફરજ બજાવ્યાનો સંતોષ થયો હશે, પરંતુ મારે માટે તો એમણે જીવનનું ભાથું બાંધી આપ્યું. દુનિયા ઉપર ગુમાવેલો વિશ્વાસ ફરી બેસાડ્યો.